CELEX: 62019CN0616
Language: da
Date: 2019-08-16 00:00:00
Title: Sag C-616/19: Anmodning om præjudiciel afgørelse indgivet af High Court (Irland) den 16. august 2019 – M.S., M.W. og G.S. mod Minister for Justice and Equality

21.10.2019   
            
            
               DA
            
            
               Den Europæiske Unions Tidende
            
            
               C 357/26
            
         
      Anmodning om præjudiciel afgørelse indgivet af High Court (Irland) den 16. august 2019 – M.S., M.W. og G.S. mod Minister for Justice and Equality
      (Sag C-616/19)
      (2019/C 357/32)
      Processprog: engelsk
      
         Den forelæggende ret
      
      High Court (Irland)
      
         Parter i hovedsagen
      
      
         Sagsøgere: M.S., M.W. og G.S.
      
         Sagsøgt: Minister for Justice and Equality
      
         Præjudicielle spørgsmål
      
      
                  1)
               
               
                  Skal henvisningen til »den pågældende medlemsstat« i artikel 25, stk. 2, litra d) og e), i direktiv 2005/85 (1) forstås i betydningen a) den første medlemsstat, der har givet beskyttelse svarende til asyl til en ansøger om international beskyttelse, b) den anden medlemsstat, som en efterfølgende ansøgning om international beskyttelse indgives til, eller c) en af disse to medlemsstater?
               
            
                  2)
               
               
                  Når en tredjelandsstatsborger har fået international beskyttelse i form af subsidiær beskyttelse i en første medlemsstat og flytter til en anden medlemsstats område, er indgivelsen af en ny ansøgning om international beskyttelse i den anden medlemsstat da udtryk for misbrug af rettigheder, således at den anden medlemsstat kan indføre en foranstaltning, hvorefter en sådan efterfølgende ansøgning kan afvises?
               
            
                  3)
               
               
                  Skal artikel 25 i direktiv 2005/85 fortolkes således, at den er til hinder for, at en medlemsstat, som ikke er bundet af direktiv 2011/95 (2) men er bundet af forordning nr. 604/2013 (3), indfører en foranstaltning som den i hovedsagen omhandlede, hvorefter en asylansøgning indgivet af en tredjelandstatsborger, der tidligere er givet subsidiær beskyttelse af en anden medlemsstat, afvises?
               
            
         (1)  Rådets direktiv 2005/85/EF af 1.12.2005 om minimumsstandarder for procedurer for tildeling og fratagelse af flygtningestatus i medlemsstaterne (EUT 2005, L 326, s. 13).
      
         (2)  Europa-Parlamentets og Rådets direktiv 2011/95/EU af 13.12.2011 om fastsættelse af standarder for anerkendelse af tredjelandsstatsborgere eller statsløse som personer med international beskyttelse, for en ensartet status for flygtninge eller for personer, der er berettiget til subsidiær beskyttelse, og for indholdet af en sådan beskyttelse (EUT 2011, L 337, s. 9).
      
         (3)  Europa-Parlamentets og Rådets forordning (EU) nr. 604/2013 af 26.6.2013 om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en ansøgning om international beskyttelse, der er indgivet af en tredjelandsstatsborger eller en statsløs i en af medlemsstaterne (EUT 2013, L 180, s. 31).